Zvýšenie platobných rozpočtových prostriedkov pre nástroj núdzovej podpory (IES) na financovanie stratégie v oblasti vakcinácie proti ochoreniu COVID-19 a pre dosah Investičnej iniciatívy v reakcii na koronavírus Plus

–Zmluvu o fungovaní Európskej únie, a najmä na jej článok 314, v spojení so Zmluvou o založení Európskeho spoločenstva pre atómovú energiu, a najmä s jej článkom 106a,

So zreteľom na

4. Financovanie

5. Súhrnná tabuľka podľa okruhov VFR

DÔVODOVÁ SPRÁVA

1. Úvod

Účelom návrhu opravného rozpočtu (NOR) č. 8 na rok 2020 je poskytnúť platobné rozpočtové prostriedky vo výške 6,2 mld. EUR na pokrytie i) dodatočných potrieb v súvislosti s platobnými rozpočtovými prostriedkami v rámci nástroja núdzovej podpory (IES) na financovanie stratégie v oblasti vakcinácie proti ochoreniu COVID-19 a ii) dodatočných platobných potrieb týkajúcich sa súdržnosti po prijatí Investičnej iniciatívy v reakcii na koronavírus Plus (CRII+).

2.Zvýšenie platobných rozpočtových prostriedkov pre nástroj núdzovej podpory (IES)

Keď bol nástroj núdzovej podpory v apríli 2020 aktivovaný v rámci krízy spôsobenej ochorením COVID-19, naplánoval sa na základe počiatočného posúdenia potrieb, ktoré vykonala Komisia v spolupráci s členskými štátmi, veľmi široký súbor potenciálnych podporných opatrení. Finančné prostriedky núdzovej podpory mali byť použité tam, kde to bude najviac potrebné a kde by priniesli jednoznačnú pridanú hodnotu EÚ. Vzhľadom na širokú škálu možných opatrení sa pôvodne predpokladalo, že z 2,7 mld. EUR v záväzkoch schválených rozpočtovým orgánom bude v roku 2020 potrebných len približne polovica platieb – 1,38 mld. EUR – a zvyšok bude potrebný v nasledujúcich rokoch.

Ako sa kríza postupne vyvíjala, Komisia prijala viacero rozhodnutí o použití finančných prostriedkov núdzovej podpory na realizáciu sérií opatrení, ako napríklad: pomoc pri preprave základného tovaru, lekárskych tímov a pacientov s ochorením COVID-19 (balík opatrení v oblasti mobility); verejné obstarávanie základných zdravotníckych výrobkov; podpora na zvýšenie kapacít testovania, sprístupnenie viacerých spôsobov liečby pre pacientov s COVID-19, podpora interoperability aplikácií na digitálne sledovanie kontaktov a distribúcia dezinfekčných robotov v nemocniciach.

V priebehu vývoja pandémie začalo byť zjavné, že trvalé riešenie krízy bude s najväčšou pravdepodobnosťou spočívať vo vývoji a distribúcii účinnej a bezpečnej vakcíny proti vírusu, čo bolo zdôraznené aj v oznámení Komisie o stratégii v oblasti vakcín. V dôsledku toho sa hľadanie účinnej vakcíny stalo prioritou a Komisia uzavrela so všetkými členskými štátmi dohodu, že bude v mene všetkých členských štátov rokovať s výrobcami vakcíny a uzavrie s nimi záväzok predbežného nákupu. V rámci týchto záväzkov predbežného nákupu poskytne IES potrebné počiatočné financovanie na odstránenie rizika pri základných investíciách s cieľom zvýšiť rýchlosť a zväčšiť rozsah výroby úspešných vakcín. Výmenou za to získajú členské štáty právo kúpiť určitý počet dávok vakcíny v stanovenom časovom rámci a za stanovenú cenu. Komisia už uzatvorila jeden takýto záväzok predbežného nákupu s jedným výrobcom vakcíny v auguste 2020 a v súčasnosti vedie pokročilé rokovania s niekoľkými ďalšími výrobcami.

Záväzok predbežného nákupu motivuje výrobcov vakcín, aby budovali výrobnú kapacitu podstatne rýchlejšie než v kontexte bežného vývoja vakcíny, kedy potrebujú počiatočnú hotovosť na odstránenie rizika pri svojich investíciách, takže Komisia bude musieť veľmi skoro uhradiť platby vopred, ktoré budú nasledovať tesne po viazaní prostriedkov (často v priebehu niekoľkých dní od podpise zmluvy).

V dôsledku toho sú súčasné platobné rozpočtové prostriedky v rámci IES nedostatočné na pokrytie zmluvných záväzkov, ktoré Komisia plánuje prijať v krátkodobom horizonte vo vzťahu k výrobcom vakcín. Je mimoriadne dôležité, aby sa dodatočné platby sprístupnili čo najskôr, aby Európska únia mohla mať bezpečný prístup k portfóliu potenciálnych vakcín s cieľom maximalizovať možnosť získať účinnú a bezpečnú vakcínu hneď, ako to bude možné. Vzhľadom na uvedené skutočnosti sa navrhuje sprístupniť dostatočné platobné rozpočtové prostriedky v rámci IES v roku 2020 na pokrytie a) všetkých príslušných záväzkov, ktoré Komisia prijme vo vzťahu k výrobcom vakcín v mene členských štátov, ako aj b) ďalších prebiehajúcich akcií. Potreby spojené s platbami sa v nasledujúcich rokoch zodpovedajúcim spôsobom znížia.

Vzhľadom na zvýšenie o 140 mil. EUR, ktoré už schválil rozpočtový orgán v priebehu júla 2020, predstavujú dodatočné platobné rozpočtové prostriedky potrebné na rok 2020 sumu 1 090 mil. EUR, v dôsledku čoho sa celkové platby v rámci IES dostávajú na úroveň 2 610 mil. EUR. Zostávajúcich 90 mil. EUR bude vyplatených v roku 2021 na záväzky, ktoré nesúvisia so stratégiou v oblasti vakcín.

Takisto sa navrhuje presunúť 53,75 mil. EUR vo viazaných a platobných rozpočtových prostriedkoch z riadka výdavkov na administratívnu podporu do operačného riadka nástroja. Celková suma viazaných a platobných rozpočtových prostriedkov v riadku podpory IES sa tak zníži na 250 000 EUR.

v EUR Rozpočtový riadok Názov Viazané rozpočtové prostriedky Platobné rozpočtové prostriedky Oddiel III – Komisia 18 01 04 05 Podporné výdavky na núdzovú pomoc v rámci Únie -53 750 000 -53 750 000 18 07 01 Núdzová podpora v rámci Únie 53 750 000 1 143 750 000 Spolu 0 1 090 000 000

3. Zvýšenie platobných rozpočtových prostriedkov v súvislosti s CRII+

Komisia navrhla v marci a apríli 2020 dva balíky opatrení: Investičnú iniciatívu v reakcii na koronavírus (CRII) a Investičnú iniciatívu v reakcii na koronavírus Plus (CRII+), ktoré Európsky parlament a Rada urýchlene prijali.

Členské štáty plne využívajú flexibilitu a likviditu, ktorú ponúkajú prostriedky určené na politiku súdržnosti, s cieľom pomôcť tým, čo to najviac potrebujú: zdravotníckym pracovníkom a nemocniciam, malým a stredným podnikom a pracovníkom. Vykonávanie iniciatívy pokračuje a členské štáty naďalej prijímajú opatrenia v súlade s meniacimi sa potrebami. Hoci sa štandardná podpora v rámci politiky súdržnosti zameriava na dlhodobé investície do regionálnej konvergencie, balíky CRII a CRII+ poskytli núdzovú reakciu tam, kde to bolo najviac potrebné.

V dôsledku Investičnej iniciatívy v reakcii na koronavírus (CRII) prijatej 30. marca 2020 bola uvoľnená investičná likvidita v objeme okolo 8 mld. EUR na programy v rámci politiky súdržnosti. S cieľom zabezpečiť, aby celá neviazaná podpora z prostriedkov určených na politiku súdržnosti mohla byť v roku 2020 mobilizovaná na riešenie dosahu pandémie COVID-19 na hospodárstva a spoločnosti členských štátov, Komisia ďalej navrhla iniciatívu CRII+, ktorú prijal Európsky parlament a Rada. Členským štátom dočasne poskytuje možnosť požiadať o 100 % spolufinancovanie EÚ na programy podporované z Európskeho fondu regionálneho rozvoja, Európskeho sociálneho fondu a Kohézneho fondu pre účtovný rok začínajúci sa 1. júla 2020 a končiaci 30. júna 2021 a zvýšila možnosti presunu medzi fondmi, ako aj medzi kategóriami regiónov. Od 24. augusta 2020 sa v prípade 107 programov, ktoré predstavujú takmer polovicu balíka prostriedkov vyčlenených na politiku súdržnosti, zvolila možnosť 100 % spolufinancovania EÚ.

Komisia vykonala hĺbkovú analýzu prognóz predložených členskými štátmi do konca júla 2020 na úrovni každého programu a domnieva sa, že na pokrytie všetkých očakávaných splatných žiadostí o platby, ktoré sa majú uhradiť v roku 2020, je potrebné zvýšenie o 5,1 mld. EUR v platobných rozpočtových prostriedkoch.